Fagert er landet

Fagert er landet er ein norsk salme og fedrelandssong, skriven av Anders Hovden og utgjeven i 1907. 

Songen vart fyrste gongen trykt i diktsamlinga Solhov, under overskrifta «I kyrkja», i 1907, men Anders Hovden har sagt at songen vart skriven mykje tidlegare.«Etterjulsvinteren 1906 er meir rimeleg», skriv Terje Aarset i Den nynorske songskatten, og held fram: «Full visse om når diktet er skrive, får vi nok aldri, sidan kladden ikkje er datert.» Aarset viser vidare til at sonen Øysten Hovden heldt på vinteren 1907 som rett tidspunkt. I 1911 sende han salmen til Gustav Jensen, i håp om at han skulle komme med i den nye salmeboka han arbeidde med. Gustav Jensen tok han likevel ikkje med i sitt framlegg i 1915, men i Landstads reviderte salmebok kom songen med, med fem vers, som i Nynorsk salmebok og Norsk Salmebok. 

Anders Hovden skreiv songen til ein tone av L.M. Lindeman, den same tonen som vert nytta til salmen «Kyrkja ho er eit gamalt hus». Dette var den norske tonen, sa Hovden, i motsetnad til tonen av Melchior Vulpius frå 1609, som oftest vart nytta. Heilt mot slutten av livet, etter ei gudsteneste i Melhus i 1942, skal Hovden likevel ha vedgått at den tonen som vart nytta i kyrkja, høvde godt til songen. 

 Konjunktiv eller imperativ 

I sisteverset brukte Hovden konjunktivforma Signe, slik han òg brukte forma varde i fjerdeverset. I Nynorsk salmebok, som Hovden var med å redigere, vart den audmjuke konjunktivforma bytta ut med imperativ: signa, varda. Sidan har denne verbforma vore bruka i salmebøkene og i mange songbøker. Hovden sjølv heldt likevel på konjunktivforma då han gav ut Dikt i utval i 1937.Terje Aarset i Den nynorske songskatten (Fagbokforlaget 2009) ISBN 978-82-450-0905-7

 Kjelder 
 Kristen sang og musikk Runa forlag 1962
 Anders Hovden: Attersyn ut. 1993 Det Norske SamlagetISBN 82-521-4162-5

Kategori:Norske fedrelandssongar
Kategori:Anders Hovden
Kategori:Nynorske salmar
Kategori:Salmar frå 1900-talet